
Το μοντέλο ανάπτυξης στην Δυτική Μακεδονία στηρίχθηκε, επί πολλά χρόνια, γύρω από τις δραστηριότητες της ΔΕΗ και στον Δημόσιο Τομέα. Με εξαίρεση κλάδους όπως η γούνα, το μάρμαρο και οι ήπιες μορφές τουρισμού, η επιχειρηματικότητα και η ανάπτυξη του Ιδιωτικού Τομέα ήταν περιορισμένη. 

Σήμερα, υπό δυσμενείς οικονομικές συνθήκες, καλούμαστε να αλλάξουμε το παραγωγικό μοντέλο της περιφέρειας μας, δημιουργώντας τις κατάλληλες συνθήκες, για την ανάπτυξη παραγωγικών – ανταγωνιστικών – καινοτόμων μονάδων, αντικαθιστώντας ένα μεγάλο μέρος των εισαγόμενων προϊόντων και ειδών, στον πρωτογενή, τον δευτερογενή και τριτογενή τομέα της οικονομίας μας. 


Για να πραγματοποιηθούν τα παραπάνω, θα πρέπει πρώτα να υπάρχει ένα σταθερό οικονομικό περιβάλλον, με μια νέα Δημόσια Διοίκηση και βεβαίως ένα αναπτυξιακό μοντέλο, που θα λαμβάνει υπ’ όψη τα συγκριτικά πλεονεκτήματα της περιοχής (ενέργεια, αγροτικός τομέας, τουριστικός, γειτνίαση με Βαλκανικές χώρες), την αξιοποίηση των Πανεπιστημιακών Ιδρυμάτων της περιοχής, αλλά και των παραγωγικών και επιστημονικών επιμελητηρίων. 


Εκμεταλλευόμενοι τα νέα χρηματοδοτικά εργαλεία και τα αναξιοποίητα Ευρωπαϊκά και Εθνικά προγράμματα, να κινητοποιήσουμε όλο το ανθρώπινο δυναμικό της περιοχής, αλλάζοντας νοοτροπίες ετών, στοχεύοντας τη δημιουργία και την ανάπτυξη παραγωγικών μονάδων (πρωτογενής, δευτερογενής, τριτογενής τομέας), με εξαγωγικό προσανατολισμό για την αντιμετώπιση των μεγάλων κοινωνικών και οικονομιών προβλημάτων, που δημιουργούν η ύφεση και η ανεργία. 

